Деница Минчева
Вяра?

chitanka.info

Дайте ми да вярвам в нещо.

Нека да не бъде бог —

древен, мъдър и намръщен,

с гневен лик и поглед строг.

Дайте ми да имам вяра

в изумителни неща.

Само да не бъде сляпа,

тиха, плаха, немощна.

Дайте ми да вярвам силно,

без съмнения и страх,

сякаш лично съм видяла

огнения райски праг.

Дайте ми безсмъртна вяра,

пренаписваща съдби

и запалваща в простора

нови бъдещи звезди.

Дайте ми да вярвам даже

със отворени очи,

че светът все пак е плосък,

въпреки че се върти.

Дайте ми фалшива вяра,

за да бъдем искрени.

Друго щом не ни остава,

нека вярваме в лъжи.

2013

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.